খনির প্রধান মালিক সরকার থেকে খোঁড়ার অনুমতি পান। তাঁর অধীনে দশ-বারোজনকে খোঁড়ার কাজে, মাটি থেকে কাঁকর ও মণি বাছা ইত্যাদির কাজে নিযুক্ত করা হয়। প্রথমেই কয়েকটি গাছ কেটে কর্মীদের থাকার জন্য একটি ছোট্ট কুঁড়েঘর বানানো হয়। গাছের গুঁড়িগুলি খনির দেয়ালে গেঁথে দেওয়ার কাজেও লাগে, যাতে দেয়াল ধ্বসে না পড়ে। খোলা খনির ওপর একটু ছাউনি তুলে দেওয়া হয়—যাতে ঝড়-জলে না ক্ষতি হয়। তারপর শুভ দিনক্ষণ দেখে, খনির ঠাকুরের পুজো করে মাটি খোঁড়ার কাজ শুরু হয়। খনিগুলি ১০x১২ ফুট আয়ত—একটা সাধারণ কুয়োর মতোই গভীর। মাটির চাঁই চুপড়ি ভর্তি করে হাতে হাতে ওপরে তোলা হয়।